Druiweboer se saak van aanranding uitgestel | Netwerk24
Deur Maygene de Wee 26 Maart 2019 18:51
Die saak teen 'n bekende tafeldruifboer van Vredendal in die Wes-Kaap wat glo 'n man aangerand het, is Maandag in die plaaslike landdroshof tot 5 April vir verdere ondersoek uitgestel.
Wilfred Stephan (56) is op 12 Desember verlede jaar in hegtenis geneem nadat hy glo 'n man op sy plaas aangerand het.
Wilfred Stephan praat Maandag met sy regsverteenwoordiger buite die landdroshof in Vredendal nadat sy saak tot 5 April uitgestel is. Foto: Verskaf
Nadat hy op 'n aanklag van aanranding met die doel om ernstig te beseer in die hof verskyn het, is hy op borgtog van R1 000 vrygelaat.
Die voorval was glo op Stephan se plaas, Dadelbos. Stephan is die man van die voormalige
DA-burgemeester van die Matzikama-munisipaliteit, Rhenda Stephan.
Stephan het die man glo daarvan beskuldig dat hy sy plaas onregmatig betree het en het hom glo met 'n pyp geslaan en sy been gebreek. Die man was glo op die plaas om sy suster, wat op die plaas werk, te besoek.
Stephan, wat ook 'n senior lid van die plaaslike AfriForum-tak was, is die Donderdag ná die voorval deur
die organisasie geskors nadat hulle ingelig is dat hy vir beweerde aanranding in hegtenis geneem is.
Kallie Kriel, uitvoerende hoof van AfriForum, het gesê enige persoon wat hom of haar aan enige vorm van geweld of die skending van iemand se menswaardigheid skuldig maak, moet die gevolge daarvan dra. "Die reg moet sy gang gaan."
Anton Bredell, DA-voorsitter in die Wes-Kaap, het gesê die DA het ná die voorval met 'n dissiplinêre proses begin, maar Stephan het uit die DA bedank.